《上礼部杨侍郎》
唐代·皇甫冉

郢匠抡材日，辕轮必尽呈。敢言当一干，徒欲隶诸生。

末学惭邹鲁，深仁录弟兄。馀波知可挹，弱植更求荣。

绩愧他年败，功期此日成。方因旧桃李，犹冀载飞鸣。

道浅犹怀分，时移但自惊。关门惊暮节，林壑废春耕。

十里嵩峰近，千秋颍水清。烟花迷戍谷，墟落接阳城。

渺默思乡梦，迟回知己情。劳歌终此曲，还是苦辛行。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。